
Frederik Cilius modtager Teaterflisen 2026

Billeder fra ceremonien kan hentes via dette link

For 29. gang fejres elskede og anerkendte skuespillere til uddelingen af Teaterflisen, hvor de hyldes for deres ekstraordinære kunstneriske gennemslagskraft og uforglemmelige bidrag til dansk scenekunst. I år er det satiriker, musikformidler og skuespiller Frederik Cilius, der bliver foreviget i bronze og granit på Frederiksberg Allé i selskab med andre stjerner som Ghita Nørby, Trine Dyrholm og Mads Mikkelsen. 

Afsløringen af Teaterflisen fredag eftermiddag var som altid en folkefest med rød løber, stjernestøv og topunderholdning fra Frederiksbergs teatre. Danskere i hele landet havde stemt på årets nominerede til Teaterflisen 2026, og Frederik Cilius viste sig efter stemmeoptællingen at være danskernes ubetingede favorit. Teaterflisens nomineringsjury var derfor ikke i tvivl om, at den overvældende opbakning skulle honoreres med den 29. flise i rækken på Frederiksberg Allés helt egen Walk of Fame. 

Til uddelingen af Teaterflisen 2026 fortæller Frederik Cilius: 

“Jeg er utroligt beæret over at modtage Teaterflisen i år. Kvadratmeterpriserne på Frederiksberg har ekskluderet mig fra rent fysisk at opholde mig i kommunen døgnet rundt, men nu kan jeg være til stede i ånden 24/7. Tak for det!”

Direktør for Frederiksbergfonden, Charlotte Kjeldsen Krarup, fortæller: 
"Kulturen er det, der binder os sammen på Frederiksberg og skaber fællesskab på tværs af generationer. Derfor er Teaterflisen så festlig en tradition: Én gang om året forvandles Frederiksberg Allé, byens kulturelle hovedstrøg gennem mere end hundrede år, til en folkefest, hvor vi hylder den scenekunst, vi er fælles om at elske. Og i år glæder vi os over at kunne lægge den 29. flise i rækken til en kunstner, danskerne har taget helt ind i hjertet."

Frederik Cilius modtager også 10.000 kroner og en miniatureudgave af flisen, der i lighed med alle øvrige Teaterfliser er tegnet med illustrator Jens Hages velkendte streg.  

Om Frederik Cilius
Frederik Cilius er satiriker, musikformidler og skuespiller, oprindeligt uddannet klarinettist. 

Han fik sit folkelige gennembrud som Kirsten Birgit Schiøtz Kretz Hørsholm i Radio24syvs satireprogram Den Korte Radioavis, som modtog flere Prix Radio-priser, herunder Årets Radioprogram og Årets Satire. Cilius er fast holdkaptajn i DR’s Den klassiske musikquiz og har medvirket i tre sæsoner af Operarejsen. For rollen som 2. klarinettisten Bo Høxenhaven i DR-serien Orkestret modtog han Robert Prisen for årets mandlige hovedrolle i en TV-serie i 2023. I 2025 spillede Frederik Cilius titelrollen i Jeppe på Bjerget på Det Kongelige Teater. 

Han er medejer af radiostationen R8dio, modtog Holbergmedaljen i 2023 og optræder i talkshowet Hvad er der NU galt? sammen med Svend Brinkmann.
Om Teaterflisen 
Teaterflisen på Frederiksberg Allé er en stjernespækket hæderspris, der hvert år hædrer en dansk skuespiller for en særlig markant kunstnerisk og gennemslagskraftig indsats inden for dansk teater, revy, musikteater samt film- og tv-skuespil.

Siden 1997 har Teaterflisen hyldet landets største scenekunstnere med en eksklusiv granitflise indfattet i alléens brosten – prydet af et unikt bronzerelief skabt af karikaturtegner Jens Hage. En ære, der varer ved som en dansk pendant til Hollywoods Walk of Fame.

Bag Teaterflisen står Frederiksbergfonden. Prisuddelingen præsenteres i samarbejde med Dansk Scenekunst, Tuborg, Promenaden, Teaterbilletter, Frederiksbergmuseerne samt Frederiksberg Kommune.   

Læs mere på www.teaterflisen.dk.
Pressefotos: https://flic.kr/s/aHBqjD3b89 
  
Tidligere prisvindere 
Søren Østergaard (2025), Jytte Abildstrøm (2024), Lise Baastrup (2023) Preben Kristensen (2022), Mick Øgendahl (2021), Vivienne McKee (2020), Susse Wold (2019), Rasmus Bjerg (2018), Silas Holst (2017), Pilou Asbæk (2016), Bodil Jørgensen (2015), Trine Dyrholm (2014), Birthe Neumann (2013), Lisbet Dahl (2011), Lars Mikkelsen (2010), Ulf Pilgaard (2009), Anders Matthesen (2008), Søren Pilmark (2007), Ghita Nørby (2006), Nikolaj Lie Kaas (2005), Anders W. Berthelsen (2004), Bodil Udsen (2003), Peter Mygind (2002), Mads Mikkelsen (2001), Iben Hjejle (2000), Sidse Babett Knudsen (1999), Thomas Eje (1998) og Niels Olsen (1997).   

Nominerede til Teaterflisen 2026: Frederik Cilius, Jens Albinus, Lars Brygmann, Lene Maria Christensen, Merete Mærkedahl, Nicolas Bro, Paprika Steen og Sofie Gråbøl.

 
Kontakt   
Presseansvarlig Johannes Mandal / presse@teaterflisen.dk / +45 22287777  

	
	
	



